Søndag den 20. november er sidste åbningsdag i Læsø Kur i Vesterø. Kurbadet har normalt slukket for de varme bade midt i december og åbnet op igen for en ny sæson i februar/marts måned. Men det er de galopperende energipriser ikke til. - Vi åbner igen, når det kan retfærdiggøres, at vi tænder for bassinerne, som skal varmes op til 30 grader, siger direktør for Læsø Kur, Lars Mehlum. Energiudgifterne i kurbadet er i 2022 steget med 50 procent i forhold til sidste år. Det svarer til en ekstra regning på 500.000 kroner, og derfor er de nødt til at skære i åbningsdagene for at spare på energien, lyder det fra direktøren: - Vi har forsøgt at regulere med højere entrepriser, men der er også en grænse for, hvad folk vil betale. Vi skal også vise samfundssind og spare på energien ligesom alle andre, så derfor lukker vi ned i en periode, hvor vi ikke har så mange gæster, siger direktør Lars Mehlum. Beder kommunen om million Inden Læsø Kur åbner i 2023, skal stedet have lavet en del energioptimering, så forbruget bliver mindre. Kurbadet ejes af Læsø Fonden, som har anmodet Læsø Kommune om at indskyde en million kroner ekstra i fonden. Ifølge Lars Mehlum, som også er direktør for Læsø Fonden, så skal fonden udvikle de selskaber, som den ejer, og det skal blandt andet ske ved, at man energioptimerer Læsø Kur. Sagen med bevillingen af den ekstra million til Læsø Fonden er på dagsordnen torsdag aften på kommunalbestyrelsesmødet på Læsø.

Opsummering:
Det er fuld stop i Læsø Kur for at undgå, at energiregningen løber løbsk. Årets sidste åbningsdag er rykket tre uger frem, og kurbad åbner først igen i 2023, når det er rentabelt.